
RAPORT

asupra Propunerii legislative pentru modificarea prevederilor art. 3, lit. u și art. 32 din Ordonanța de Urgență a Guvernului nr. 24 din 5 martie 2008 privind accesul la propriul dosar și deconspirarea Securității

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea prevederilor art. 3, lit. u și art. 32 din Ordonanța de Urgență a Guvernului nr. 24 din 5 martie 2008 privind accesul la propriul dosar și deconspirarea Securității, trimisă cu adresa nr. Pl-x 42 din 21 martie 2016 şi  înregistrată cu nr. 4c-11/373  din 22 martie 2016.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările și completările ulterioare Camera  Deputaţilor este primă Cameră sesizată.

Consiliul Legislativ, prin avizul nr. 1384 din 29 decembrie 2015, a avizat favorabil propunerea legislativă, cu observații și propuneri.

Comisia pentru drepturile omului, culte și problemele minorităților naționale a transmis un aviz favorabil cu nr. 4c-5/268 din 31 martie 2016.

Secretariatul de Stat pentru Culte a transmis   un punct de  vedere cu nr.                     C-115/02.02.2016 prin care consideră că este inoportună modificarea legislativă propusă.

 Din punctul de vedere mai sus menționat rezultă că se consideră că “un act normativ care prevede urmărirea în justiție a unei categorii profesionale care nu exercită în nicio formă vreo autoritate publică, la cererea unei persoane care nu trebuie să dovedească nici un interes direct în cauză și fără posibilitatea sancționării exercitării abuzive a acestui drept contravine drepturilor fundamentale ale cetățenilor consacrate de legislația românească și internațională„
Propunerea legislativă are ca obiect de reglementare modificarea Ordonanței de urgență a Guvernului nr. 24/2008 privind accesul la propriul dosar și deconspirarea Securității, aprobată cu modificări și completări prin Legea nr. 293/2008, cu modificările ulterioare, în sensul eliminării dreptului exclusiv al reprezentantului cultului religios de a solicita verificarea dacă un cleric a avut calitatea de lucrător al Securității sau de colaborator al acesteia. Totodată, prin inițiativa legislativă se propune spre abrogare art. 32 din actul normativ de bază.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive şi  avizul Consiliului Legislativ în şedinţa din 5 aprilie 2016. La dezbateri, membrii Comisiei juridice, de disciplină și imunități au fost prezenţi conform listei de prezență.

La dezbaterile comisiei a fost prezent, în calitate de inițiator al propunerii legislative, domnul deputat Remus Cernea.
Domnul deputat Constantin Stragea, membru al Comisiei juridice, de disciplină și imunități a propus respingerea inițiativei legislative considerând că textul de lege în vigoare este clar și suficient. 
Domnul deputat Remus Cernea a propus membrilor comisiei adoptarea propunerii legislative la care dânsul este inițiator pentru următoarele considerente:

Prin reglementările propunerii legislative se dorește să se ia în considerare dezbaterile din presă și din societate referitoare la acest subiect, precum și respectarea principiului egalității cetățenilor în fața legii. Domnul deputat Remus Cernea a subliniat că textul de lege în cauză, anterior modificării din anul 2008, era un text corect și răspundea cerințelor și exigențelor constituționale. Domnul deputat Remus Cernea a precizat că orice persoană trebuie să fie verificată dacă a colaborat cu Securitatea și ar trebui înlăturată discriminarea din actualul text de lege pentru a se asigura o asanare a societății, realitate care ar fi și în avantajul bisericii pentru a nu se crea și menține suspiciuni legate de anumite persoane.

Membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea prevederilor art. 3, lit. u și art. 32 din Ordonanța de Urgență a Guvernului nr. 24 din 5 martie 2008 privind accesul la propriul dosar și deconspirarea Securității.
În raport cu obiectul şi conţinutul reglementării, propunerea legislativă face parte din categoria legilor organice.
                     
VICEPREŞEDINTE,                                                  SECRETAR,

                     Ciprian Nicolae NICA                                    Sorin Constantin STRAGEA                        
Consilier parlamentar, Paul Şerban

